ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-4065/98

υποβολή: Esko Seppänen (GUE/NGL) προς το Συμβούλιο

(15 Ιανουαρίου 1999)

Θέμα: Κανονισμοί Wassenaar

Η οργάνωση Wassenaar, η οποία συνεχίζει τη δραστηριότητα της Επιτροπής COCOM που συντόνιζε τις εμπορικές συναλλαγές Ανατολής-Δύσης κατά την εποχή του Ψυχρού Πολέμου, έχει εκδόσει απόφαση σύμφωνα με την οποία η εξαγωγή τεχνολογίας κρυπτογράφησης δεν είναι ελεύθερη προκειμένου να εξυπηρετήσει τα συμφέροντα των ΗΠΑ και των μυστικών υπηρεσιών αυτών.Η απόφαση, όμως, αυτή είναι αντίθετη με την αρχή περί ελεύθερης εμπορίας υπηρεσιών εντός της ΕΕ. Σε ποιες ενέργειες θα προβούν οι αρμόδιες κοινοτικές αρχές με στόχο την εκπόνηση του συμφωνηθέντος στο πλαίσιο Wassenaar κανονισμού που θα καθιστά υποχρεωτική την εξασφάλιση αδείας για τις εξαγωγές τεχνολογίας κρυπτογράφησης; Πώς δικαιολογεί νομικά το Συμβούλιο την έγκριση διατάξεων που θα περιορίζουν την ελεύθερη διεξαγωγή του εμπορίου;

Απάντηση

(22 Απριλίου 1999)

Όπως ασφαλώς γνωρίζει ο αξιότιμος κ. Βουλευτής, όλα τα κράτη μέλη συμμετέχουν στο διακανονισμό Wassenaar. Αυτό το καθεστώς ελέγχου των εξαγωγών ανταποκρίνεται στην ανάγκη εξασφάλισης ότι οι ενδεδειγμένοι έλεγχοι εξαγωγών θα εφαρμόζονται από τις συμβαλλόμενες χώρες σε μεταφορές αγαθών διπλής χρήσης και στη σχετική στρατιωτική τεχνολογία.

Οι υποχρεώσεις των κρατών μελών βάσει του διακανονισμού Wassenaar, καθώς και βάσει των άλλων καθεστώτων ελέγχου των εξαγωγών, έχουν μεταφερθεί και ενσωματωθεί σε ένα ενοποιημένο ευρωπαϊκό σύστημα το οποίο αποτελείται από τον κανονισμό (ΕΚ) 3381/94 της 19ης Δεκεμβρίου 1994 (νομική βάση το Άρθρο 113 της Συνθήκης ΕΚ) και από την απόφαση του Συμβουλίου 94/942/ΚΕΠΠΑ της 19ης Δεκεμβρίου 1994 (νομική βάση το Άρθρο Ι.3 της Συνθήκης ΕΕ) για τις πλευρές της ΚΕΠΠΑ.

Οι τροποποιήσεις στους σχετικούς καταλόγους, οι οποίες εγκρίθηκαν στο πλαίσιο του διακανονισμού Wassenaar, έχουν ενσωματωθεί, σύμφωνα με τις διαδικασίες που ορίζονται στη Συνθήκη, στο καθεστώς της Ευρωπαϊκής Ένωσης για τα αγαθά διπλής χρήσης.

Η Επιτροπή υπέβαλε πρόσφατα πρόταση κανονισμού του Συμβουλίου (ΕΚ), με αποκλειστική βάση το Άρθρο 113; ο κανονισμός αυτός θα τροποποιήσει, θα ενημερώσει και θα συμπληρώσει το κοινοτικό καθεστώς για τον έλεγχο των εξαγωγών των αγαθών διπλής χρήσης και της σχετικής τεχνολογίας. Η πρόταση αυτή εξετάζεται προς το παρόν στα πλαίσια του Συμβουλίου.
ΓΡΑΠΤΗ ΕΡΩΤΗΣΗ E-3233/98

υποβολή: Glenys Kinnock (PSE) προς την Επιτροπή

(26 Οκτωβρίου 1998)

Θέμα: Διαρθρωτικές ενέργειες στις περιφέρειες NUTS II

Σύμφωνα με τις προτάσεις της Επιτροπής, πόσα προγράμματα θα πρέπει να εφαρμοσθούν για τη διαχείριση όλων των διαρθρωτικών ενεργειών σε μια περιφέρεια NUTS II η οποία ήταν μερικώς επιλέξιμη για το Στόχο 2, για το Στόχο 3, μερικώς μεταβατική και επωφελήθηκε και από αγροτικά συνοδευτικά μέτρα;

Απάντηση της κας Wulf-Mathies εξ ονόματος της Επιτροπής

(11 Δεκεμβρίου 1998)

Δυνάμει των προτάσεων(1) της Επιτροπής, στο πλαίσιο του νέου στόχου 2, ένα ενιαίο ολοκληρωμένο περιφερειακό πρόγραμμα σε επίπεδο NUTS II θα καλύπτει κανονικά όλες τις παρεμβάσεις των διαρθρωτικών ταμείων. Το πρόγραμμα θα ενσωματώνει δράσεις για τη βελτίωση των ανθρώπινων πόρων με βάση τις προτεραιότητες που προσδιορίζονται για το στόχο 3, έτσι ώστε να μην υπάρχει ανάγκη για ένα χωριστό πρόγραμμα στο πλαίσιο του στόχου 3 και για να αποφεύγονται οι πρόσθετες διοικητικές δαπάνες που απορρέουν από αυτό. Θα περιλαμβάνει επίσης, όταν είναι αναγκαίο, τη μεταβατική στήριξη από το Ευρωπαϊκό Ταμείο Περιφερειακής Ανάπτυξης μέχρι τα τέλη του 2003. Στις περιοχές που καλύπτονται από το στόχο 1 και 2, μέτρα αγροτικής ανάπτυξης θα αποτελούν μέρος των ολοκληρωμένων περιφερειακών προγραμμάτων. Ωστόσο, η απαίτηση αυτή δεν εφαρμόζεται στα συνοδευτικά μέτρα.

(1) COM(98)131 τελικό.
ΓΡΑΠΤΗ ΕΡΩΤΗΣΗ E-4046/98

υποβολή: Ian White (PSE) προς την Επιτροπή

(13 Ιανουαρίου 1999)

Θέμα: Επίπεδα εποπτείας υπηρεσιών υγιεινής του κρέατος σε εξουσιοδοτημένα σφαγεία

Θα ήθελε, παρακαλώ, η Επιτροπή να εκθέσει λεπτομερώς για ποίον λόγο διατάξεις εφαρμογής που τέθηκαν εν ισχύι το 1995 σύμφωνα με την οδηγία 64/433/ΕΟΚ(1) έχουν θεωρηθεί από την Επιτροπή ως μη ικανοποιούσες το επίπεδο της επίσημης κτηνιατρικής εποπτείας σε εξουσιοδοτημένα σφαγεία στη Βρετανία;

Απάντηση του κ. Fischler εξ ονόματος της Επιτροπής

(15 Φεβρουαρίου 1999)

Η Επιτροπή διατύπωσε αιτιολογημένη γνώμη για το θέμα αυτό, σύμφωνα με το άρθρο 169 της συνθήκης ΕΚ. Η κύρια παράβαση που αναφερόταν στο έγγραφο αυτό αφορά το επίπεδο της επίβλεψης των μονάδων μεταποίησης κρεάτων του Ηνωμένου Βασιλείου από επίσημους ειδικευμένους κτηνιάτρους. Η Επιτροπή διερωτήθηκε ιδίως για την προφανώς ανεπαρκή συχνότητα κτηνιατρικών ελέγχων σε ορισμένες κατηγορίες εγκαταστάσεων και την ανάθεση καθηκόντων σε επιθεωρητές υγιεινής κρεάτων, που δεν είναι ειδικευμένοι κτηνίατροι, τα οποία βάσει του κοινοτικού δικαίου πρέπει να ασκούνται ή επιβλέπονται ανάλογα από ειδικευμένους κτηνιάτρους.

Το Ηνωμένο Βασίλειο αναγνώρισε ότι επί του παρόντος έχει δυσκολίες να προσλάβει έναν επαρκή αριθμό κτηνιάτρων. Πρόσφατα υπέβαλε στην Επιτροπή προτάσεις για να επιλυθεί το πρόβλημα αυτό.

(1) ΕΕ 121 της 29.07.1964, σελ. 2012 (ΕΕ Ειδική Έκδοση 31.12.1980, 3 ΤΙ, σελ. 129).
ΓΡΑΠΤΗ ΕΡΩΤΗΣΗ E-3488/98

υποβολή: Anne McIntosh (PPE) προς την Επιτροπή

(25 Νοεμβρίου 1998)

Θέμα: Διαφημιστικό υλικό για την Ευρωπαïκή Ένωση

Θα μπορούσε η Επιτροπή να γνωστοποιήσει το κόστος του διαφημιστικού υλικού που διανέμεται σήμερα στα σχολεία της Βρετανίας σχετικά με την Ευρωπαϊκή Ένωση και να διευκρινίσει ποιόν επιβαρύνει το κόστος αυτό;

Δεν συμφωνεί η Επιτροπή ότι οιοδήποτε τέτοιο υλικό διανέμεται στα κράτη μέλη και αφορά τα πλεονεκτήματα συμμετοχής στην ΕΕ και στο Ευρώ θα πρέπει να παρουσιάζει και τις δύο πλευρές του νομίσματος, δηλ. και τα υπέρ και τα κατά;

Απάντηση του κ. Oreja εξ ονόματος της Επιτροπής

(5 Φεβρουαρίου 1999)

Η πολιτική της αντιπροσωπείας της Επιτροπής στο Ηνωμένο Βασίλειο είναι να μην κυκλοφορεί δημοσιεύσεις παρά μόνον κατόπιν αιτήσεως.

Η αντιπροσωπεία στο Ηνωμένο Βασίλειο δεν διανέμει κανένα γενικό διαφημιστικό υλικό για την Κοινότητα στα σχολεία της Βρετανίας. Όμως, κατόπιν αιτήματος βρετανών εκπαιδευτικών, δημοσιεύσεις του είδους "Euroquest - σειρά ερωτήσεων και απαντήσεων σχετικά με την ΕΕ" αποστέλλονται στα σχολεία κατόπιν αιτήσεώς τους. Οι δημοσιεύσεις αυτές είναι γραμμένες από βρετανούς εκπαιδευτικούς και πρόθεσή τους είναι να χρησιμοποιούνται για διδακτικούς σκοπούς. Η προαναφερόμενη έκδοση τυπώθηκε το 1998 σε ένα εκατομμύριο αντίτυπα με κόστος 204 547 ECU.

Η αντιπροσωπεία δεν κυκλοφορεί σε κανένα μέρος του Ηνωμένου Βασιλείου υλικό υπέρ του ευρώ ή υπέρ της συμμετοχής του Ηνωμένου Βασιλείου στη ζώνη ευρώ. Η αντιπροσωπεία σέβεται τη θέση της βρετανικής κυβέρνησης και θεωρεί την ενδεχόμενη συμμετοχή στο ευρώ θέμα που αφορά το Κοινοβούλιο και το λαό της Βρετανίας. Η αντιπροσωπεία, και πάλι αποκλειστικά κατόπιν αιτήσεως, παρέχει πληροφορίες σχετικά με δραστηριότητες που αφορούν το ευρώ σε άλλα κράτη μέλη, στο ευρωπαϊκό επίπεδο και στο διεθνή χώρο.

Τέλος, δεν έχουν διατεθεί κεφάλαια για την προβολή του ευρώ από την αντιπροσωπεία στο Ηνωμένο Βασίλειο και η βρετανική κυβέρνηση δεν έχει υπογράψει σύμβαση με την Επιτροπή.
ΓΡΑΠΤΗ ΕΡΩΤΗΣΗ E-3716/98

υποβολή: José García-Margallo y Marfil (PPE) προς το Συμβούλιο

(11 Δεκεμβρίου 1998)

Θέμα: Απομιμήσεις και εμπορική πειρατία

Η Ευρωπαϊκή Επιτροπή ανακοίνωσε στις 22 Οκτωβρίου τη δημοσίευση της Πράσινης Βίβλου σχετικά με την καταπολέμηση των απομιμήσεων και της εμπορικής πειρατίας στην ενιαία αγορά, αρχίζοντας με τη δημοσίευση αυτή μια ευρεία διαβούλευση με τους ενδιαφερόμενους κύκλους από τα κράτη μέλη ως προς το θέμα αυτό.

Στην Πράσινη Βίβλο διερευνώνται τέσσερα θέματα: α) ενίσχυση των δραστηριοτήτων επιτήρησης του ιδιωτικού τομέα, β) νομική προστασία των μέσων για τη διασφάλιση της αυθεντικότητος και της ασφάλειας, γ) αξιολόγηση των κυρώσεων και των μέσων για την εξασφάλιση των δικαιωμάτων πνευματικής ιδιοκτησίας, δ) καθιέρωση κατάλληλης διοικητικής συνεργασίας μεταξύ των αρμοδίων εθνικών αρχών.

Μπορεί να εξηγήσει το Συμβούλιο ποιές ειδικές ρυθμίσεις έχει στη διάθεσή της η ΕΕ για τον έλεγχο της αυθεντικότητος των εμπορευμάτων στα εξωτερικά της σύνορα.

Απάντηση

(29 Μαρτίου 1999)

Στι 25 Ιουλίου 1999, το Συμβούλιο εξέδωσε τον κανονισμό αριθ. 241/1999(1) του Συμβουλίου για την τροποποίηση του κανονισμού (ΕΚ) 3295/94 της 22ας Δεκεμβρίου 1994(2) περί μέτρων απαγόρευσης της ελεύθερης κυκλοφορίας, της εξαγωγής, της επανεξαγωγής και της υπαγωγής υπό καθεστώς αναστολής των εμπορευμάτων παραποίησης/απομίμησης και των αναπαραχθέντων χωρίς άδεια (πειρατικών). Ο κανονισμός αυτός αποτελεί τη νομοθετική πράξη στην οποία βασίζονται οι έλεγχοι κατά την είσοδο και την έξοδο από το τελωνειακό έδαφος της Ευρωπαϊκής Κοινότητας όσον αφορά τις παραποιήσεις/απομιμήσεις και τα πειρατικά εμπορεύματα.

Στόχος του κανονισμού αριθ. 241/1999 του Συμβουλίου, σχετικά με την οποία το Κοινοβούλιο έδωσε τη γνώμη του στις 17 Ιουνίου 1998(3), είναι να επεκταθεί το πεδίο εφαρμογής του κανονισμού αριθ. 3295/94 στα διπλώματα ευρεσιτεχνίας και στο κοινοτικό σήμα.

(1) ΕΕ L 27 της 2.2.1999, σελ. 1.

(2) ΕΕ L 341 της 31.12.1994, σελ. 8.

(3) ΕΕ C 210 της 06.07.1998, σελ. 123.
ΓΡΑΠΤΗ ΕΡΩΤΗΣΗ E-3171/98

υποβολή: Marlies Mosiek-Urbahn (PPE) προς την Επιτροπή

(27 Οκτωβρίου 1998)

Θέμα: Κοινοτικές ενισχύσεις από το Κοινωνικό Ταμείο και το Ταμείο Περιφερειακής Ανάπτυξης προς το ομόσπονδο κράτος της Έσσης

Μπορεί η Επιτροπή να παράσχει πληροφορίες σχετικά με την οικονομική και περιφερειακή ενίσχυση της Έσσης από πλευράς της ΕΕ:

1. Ποιές διαρθρωτικές πιστώσεις χορηγήθηκαν το 1997 στην περιφέρεια, από ποιά ταμεία και ποιές κοινοτικές πρωτοβουλίες;

2. Ποιό ποσοστό από τις πιστώσεις αυτές διατέθηκε για τη γεωργία;

3. Πόσες θέσεις εργασίας δημιουργήθηκαν το 1997 με τη βοήθεια της οικονομικής και περιφερειακής ενίσχυσης στην Έσση;

4. Ποιές διαρθρωτικές πιστώσεις χορηγήθηκαν το 1997 σε αντίστοιχες περιφέρειες άλλων κρατών μελών της Κοινότητας;

5. Πόσες θέσεις εργασίας δημιουργήθηκαν το 1997 με τη βοήθεια της οικονομικής και περιφερειακής ενίσχυσης σε αντίστοιχες περιφέρειες άλλων κρατών μελών της Κοινότητας;

Απάντηση του κ. Santer εξ ονόματος της Επιτροπής

(6 Νοεμβρίου 1998)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-4113/98

υποβολή: Richard Corbett (PSE) προς την Επιτροπή

(14 Ιανουαρίου 1999)

Θέμα: Υγιεινή τροφίμων: εφαρμογή της οδηγίας 93/43/ΕΟΚ

Γνωρίζει η Επιτροπή τα προβλήματα εφαρμογής της οδηγίας 93/43/ΕΟΚ(1) λόγω έλλειψης εξουσιών των υγειονομικών αρχών στους λιμένες και αερολιμένες για την πραγματοποίηση επιθεωρήσεων και ελέγχων ως προς την εφαρμογή των υγειονομικών κανονισμών στα τρόφιμα; Αν θεωρείται απαραίτητη η επιθεώρηση στα πλοία και τα αεροπλάνα, θα πρέπει τα κράτη μέλη να φροντίσουν να αναθέσουν τις απαραίτητες εξουσίες στις αρμόδιες υγειονομικές ελεγκτικές αρχές;

Απάντηση του κ. Bangemann εξ ονόματος της Επιτροπής

(24 Φεβρουαρίου 1999)

Η οδηγία 93/43/ΕΟΚ της 14ης Ιουνίου 1993 περί της υγιεινής των τροφίμων εφαρμόζεται στις επιχειρήσεις τροφίμων που έχουν ευρύ φάσμα δραστηριοτήτων, συμπεριλαμβανομένης της παρασκευής, επεξεργασίας, μεταποίησης, συσκευασίας, αποθήκευσης, μεταφοράς, διανομής, διακίνησης και προσφοράς προς πώληση ή προμήθειας τροφίμων.

Εναπόκειται στις αρχές τις αρμόδιες για τον έλεγχο των τροφίμων σε κάθε κράτος μέλος, δυνάμει των διατάξεων των άρθρων 2, 4 και 11 της περί ελέγχου των τροφίμων οδηγίας 89/397/ΕΟΚ της 14ης Ιουνίου 1989(2), να εξασφαλίσουν ότι οι επιχειρήσεις συμμορφώνονται με όλες τις εθνικές και ευρωπαϊκές διατάξεις που εφαρμόζονται στα τρόφιμα, μέσω επιθεωρήσεων, δειγματοληψιών, εξέτασης γραπτών μητρώων και άλλων ελεγκτικών δραστηριοτήτων.

Τα κράτη μέλη πρέπει επίσης να εξασφαλίζουν ότι οι επιθεωρητές έχουν τις αναγκαίες εξουσίες για να διεκπεραιώσουν τις δραστηριότητές τους τις σχετικές με την εκτίμηση της συμμόρφωσης. Στα νομοθετικά αυτά κείμενα δεν γίνεται ρητή αναφορά στις αρμόδιες ελεγκτικές αρχές στα σημεία εισόδου, μολονότι μπορεί κανείς να υποθέσει εύλογα ότι θα ήταν αδύνατον να ανατεθούν τέτοιες εξουσίες στον τομέα των τροφίμων εάν δεν επιτρεπόταν η πρόσβαση.

(1) ΕΕ L 175 της 19.7.1993, σελ. 1.

(2) ΕΕ L 186 της 30.6.1989.
ΓΡΑΠΤΗ ΕΡΩΤΗΣΗ E-3871/98

υποβολή: Christoph Konrad (PPE) προς την Επιτροπή

(4 Ιανουαρίου 1999)

Θέμα: Η ανεξαρτησία της Ευρωπαïκής Κεντρικής Τράπεζας

Οι τελευταίες δημοσκοπήσεις στις χώρες που συμμετέχουν στη Νομισματική Ένωση επιβεβαιώνουν ότι αυξάνεται ραγδαία η εμπιστοσύνη των πολιτών στο κοινό ευρωπαϊκό νόμισμα. Ένας λόγος είναι οι προσπάθειες οι οποίες έχουν καταβληθεί έως σήμερα για την επίτευξη και τήρηση των κριτηρίων σύγκλισης - ιδίως της σταθερότητας των τιμών.

Σύμφωνα με το άρθρο 107 της Συνθήκης ΕΚ οι κυβερνήσεις των κρατών μελών αναλαμβάνουν την υποχρέωση να σέβονται την ανεξαρτησία της Ευρωπαϊκής Κεντρικής Τράπεζας και των εθνικών εκδοτικών τραπεζών και να μην επιδιώκουν να επηράζουν τα μέλη των οργάνων λήψης αποφάσεών τους κατά την άσκηση των καθηκόντων τους. Η ανεξαρτησία αυτή εξασφαλίζει τον πρωταρχικό στόχο του ευρωπαϊκού συστήματος κεντρικών τραπεζών (ΕΣΚΤ): τη διασφάλιση της σταθερότητας των τιμών. Κατά συνέπεια η διαμόρφωση της νομισματικής πολιτικής υπάγεται αποκλειστικά στα προς τούτο υπόχρεα όργανα λήψης αποφάσεων του ΕΣΚΤ.

Υπό το πρίσμα των προσφάτων συζητήσεων, πώς προτίθεται η Επιτροπή να μεριμνήσει και στο μέλλον επίσης για την τήρηση των σχετικών διατάξεων της Συνθήκης για τη διασφάλιση της ανεξαρτησίας του ΕΣΚΤ;

Απάντηση του κ. de Silguy εξ ονόματος της Επιτροπής

(28 Ιανουαρίου 1999)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση Ε-3596/98 του κ. Friedrich(1).

(1) ΕΕ C 297 της 15.10.1999, σελ. 84.
ΓΡΑΠΤΗ ΕΡΩΤΗΣΗ E-2961/98

υποβολή: Angela Sierra González (GUE/NGL) προς την Επιτροπή

(8 Οκτωβρίου 1998)

Θέμα: Νέο καθεστώς για τις άδειες εισαγωγής

Ο Κανονισμός (ΕΚ) 1637/98(1) του Συμβουλίου της 20 Ιουνίου 1998 σχετικά με την τροποποίηση του Κανονισμού (ΕΟΚ) 404/93(2) για την κοινή οργάνωση της αγοράς στον τομέα της μπανάνας στο άρθρο 17 αναφέρει τα εξής: "Για κάθε εισαγωγή μπανανών στην Κοινότητα απαιτείται η προσκόμιση πιστοποιητικού εισαγωγής, το οποίο εκδίδεται από τα κράτη μέλη σε οποιονδήποτε ενδιαφερόμενο, ανεξάρτητα από τον τόπο εγκατάστασής του στην Κοινότητα, με την επιφύλαξη των ειδικών διατάξεων που θεσπίζονται για την εφαρμογή των άρθρων 18 και 19".

Από το κείμενο των συμπερασμάτων του Συμβουλίου Γεωργίας του Ιουνίου 1998 συμπεραίνεται ότι συμφωνήθηκε η εφαρμογή, από το 1999, ενός νέου καθεστώτος για τις άδειες εισαγωγής, το οποίο θα προβλέπει την παραχώρηση των δικαιωμάτων εισαγωγής στους πραγματικούς παραγωγούς.

Τι συνέπειες θα έχει ένα τέτοιο καθεστώς για τους δικαιούχους των δικαιωμάτων εισαγωγής που δεν χρησιμοποίησαν προσωπικώς το προαναφερθέν πιστοποιητικό, πράγμα άλλωστε που επιτρέπει η κοινοτική νομοθεσία;

Θεωρεί η Επιτροπή ότι, στην περίπτωση των παραγωγών που δεν θα διαθέτουν άδειες εισαγωγής την προσεχή περίοδο εμπορίας, η αύξηση των κατ' αποκοπήν εσόδων αναφοράς και η αντισταθμιστική ενίσχυση αρκούν για να διασφαλισθεί η τοποθέτηση των κοινοτικών προϊόντων στην αγορά;

Απάντηση του κ. Fischler εξ ονόματος της Επιτροπής

(3 Νοεμβρίου 1998)

Τα συμπεράσματα του Συμβουλίου Γεωργίας του Ιουνίου 1998 προβλέπουν τη χορήγηση αδειών εισαγωγής στους "πραγματικούς εισαγωγείς". Συνεπώς, όσοι δεν εισήγαγαν μπανάνες τρίτων χωρών δεν είναι επιλέξιμοι ως παραδοσιακοί εισαγωγείς σύμφωνα με το νέο καθεστώς.

Η Επιτροπή κρίνει ότι η αντισταθμιστική ενίσχυση αντιπροσωπεύει ένα επαρκές εργαλείο για να διασφαλίζει τη διατήρηση στην αγορά των κοινοτικών παραγωγών. Με την ευκαιρία αυτή, θα πρέπει να λάβουμε υπόψη ότι η αντισταθμιστική ενίσχυση θα αυξηθεί σε δύο στάδια, κατόπιν της αύξησης της κατάποκοπή μέσης είσπραξης αναφοράς κατά 5 % το 1998 και έως 8 % το 1999, και ότι το επίπεδο των δασμολογικών ποστώσεων θα παραμείνει αμετάβλητο.

(1) ΕΕ L 210 της 28.7.1998, σελ. 28.

(2) ΕΕ L 47 της 25.2.1993, σελ. 1.
ΓΡΑΠΤΗ ΕΡΩΤΗΣΗ E-3861/98

υποβολή: Clive Needle (PSE) προς την Επιτροπή

(4 Ιανουαρίου 1999)

Θέμα: Εμπορικά οχήματα με άδεια

Διατηρεί η Επιτροπή μητρώα των εμπορικών οχημάτων με άδεια, καθώς και των οδηγών που κατέχουν επαγγελματική άδεια, σε όλα τα κράτη μέλη; Ποιοί είναι οι συνολικοί αριθμοί σε όλες τις σχετικές κατηγορίες, αναλυτικά κατά κράτος μέλος;

Απάντηση του κ. Kinnock εξ ονόματος της Επιτροπής

(11 Φεβρουαρίου 1999)

Η Επιτροπή δεν διατηρεί αρχεία σχετικά με τους αριθμούς των αδειών που έχουν εκδοθεί για τα εμπορικά οχήματα με άδεια και τους οδηγούς που διαθέτουν άδεια οδήγησης αντιστοίχων εμπορικών οχημάτων στα κράτη μέλη. Μολονότι τα στατιστικά δεδομένα που διαθέτει η Επιτροπή σχετικά με τον αριθμό των οδηγών που διαθέτουν επαγγελματική άδεια σε έκαστο κράτος μέλος δεν επαρκούν προκειμένου να σχηματιστεί συνολική εικόνα της κατάστασης, η θέση για τον αριθμό των εμπορικών οχημάτων άδειας σε έκαστο κράτος μέλος είναι καλύτερα τεκμηριωμένη. Ο κάτωθι πίνακας βασίζεται στις εργασίες που εκτελέστηκαν κατά το τέταρτο πρόγραμμα πλαίσιο και κάνει διάκριση μεταξύ ελαφρών εμπορικών οχημάτων (με επιτρεπόμενο ανώτατο βάρος έως 3.5 τόνους) και των βαρέων εμπορικών οχημάτων (των οποίων το ανώτατο επιτρεπτό όριο υπερβαίνει τους 3,5 τόννους).

>ΘΕΣΗ ΠΙΝΑΚΑ>
ΓΡΑΠΤΗ ΕΡΩΤΗΣΗ E-3959/98

υποβολή: Raimo Ilaskivi (PPE) , Marjo Matikainen-Kallström (PPE) και Jyrki Otila (PPE) προς την Επιτροπή

(4 Ιανουαρίου 1999)

Θέμα: Ίση μεταχείριση όσον αφορά διάφορες υπηρεσίες

Ο κ. Martin Bangeman, μέλος της Επιτροπής, υπέγραψε απάντηση στη γραπτή ερώτηση αριθ. E-2554/98(1), των ανωτέρω βουλευτών του Ευρωπαϊκού Κοινοβουλίου. Η απάντηση, την οποία ελπίζουμε να διάβασε τουλάχιστον ο Επίτροπος, ήταν ανεπαρκής τόσο ως προς το ύφος όσο και ως προς την ουσία. Καλεί επανειλημμένως τους ερωτώντες να διαβάσουν την απάντηση στην ερώτηση αριθ. E-3942/97(2) του Ευρωβουλευτή Raimo Ilaskivi. Ωστόσο η απάντηση αυτή δεν μνημονεύει καν το θέμα της εξαιρετικά άνισης μεταχείρισης των παραθεριστών έναντι των μονίμων κατοίκων, για παράδειγμα όσον αφορά τα τέλη διάθεσης απορριμμάτων και τον φόρο ακινήτων, θέματα που τίθενται με τη νέα ερώτηση.

Χωρίς να επαναλάβουμε την αναπάντητη ερώτηση επιθυμούμε να πληροφορηθούμε:

- εάν το μέλος της Επιτροπής μελέτησε πραγματικά, πριν υπογράψει την απάντηση, ολόκληρο το κείμενο της προαναφερθείσας νέας ερώτησης και, αν ναι,

- εάν κατά τη γνώμη του η απάντηση που του παρουσίασε προς υπογραφή ο αρμόδιος υπάλληλος συμβάλλει στην ανάπτυξη κλίματος εμπιστοσύνης μεταξύ της Επιτροπής του Κοινοβουλίου και

- εάν το μέλος της Επιτροπής θεωρεί ότι σε περίπτωση που βουλευτής του Ευρωπαϊκού Κοινοβουλίου καταθέτει συμπληρωματικές ερωτήσεις προς αποσαφήνιση της απάντησης την οποίαν είχε λάβει δεν είναι πια αναγκαίο να του δοθεί απάντηση και αρκεί η υπεροπτική παραπομπή του ερωτώντος σε προγενέστερη απάντηση;

Για λόγους ασφαλείας και για να αποφευχθούν ενδεχόμενες διαταραχές της επικοινωνίας αποστέλλουμε ανεπίσημη αγγλική μετάφραση αυτής της ερώτησης στον Επίτροπο Bangeman.

Απάντηση του κ. Santer εξ ονόματος της Επιτροπής

(6 Απριλίου 1999)

Η Επιτροπή, έπειτα από την ερώτηση αυτή, θέλει να καθησυχάσει τα αξιότιμα μέλη του Κοινοβουλίου, επιβεβαιώνοντας πως θεωρεί σοβαρή την ευθύνη της να απαντάει στις ερωτήσεις των Ευρωβουλευτών, όπως ορίζει το άρθρο 140 της Συνθήκης της Ευρωπαϊκής Κοινότητας. Η Επιτροπή, λυπάται εάν δεν ήταν σαφής σε κάποια απάντησή της.

Όλες οι ερωτήσεις που λαμβάνει η Επιτροπή διαβιβάζονται σε όλους τους Επιτρόπους, στα ιδιαίτερα γραφεία τους και στις σχετικές υπηρεσίες. Κάθε απάντηση εγκρίνεται από τον αρμόδιο Επίτροπο πριν εγκριθεί από όλη την Επιτροπή. Οι διαδικασίες που έχει καθιερώσει η Επιτροπή έχουν ως στόχο να εξασφαλίσουν τη σωστή απάντηση σε κάθε ερώτηση.

Δυστυχώς, σε κάποιες ερωτήσεις, η Επιτροπή δεν μπορεί να συμπληρώσει τίποτα στην απάντηση που έχει δοθεί σε προηγούμενη ερώτηση. Η Επιτροπή τυχαίνει ορισμένες φορές να αναφέρεται σε προηγούμενες απαντήσεις της. Τούτο δεν σημαίνει σε καμία περίπτωση έλλειψη σεβασμού προς τον ερωτώντα.

Όσον αφορά το ζήτημα που τέθηκε στη γραπτή ερώτηση E-2554/98 του κ. Ilaskivi, το μόνο που μπορούμε να πούμε είναι πως δεν υπάρχει λόγος για να αναμειχθεί η Επιτροπή, εκτός εάν τίθεται θέμα διάκρισης λόγω ιθαγένειας.

(1) ΕΕ C 31 της 5.2.1999, σελ. 149.

(2) ΕΕ C 223 της 17.7.1998, σελ. 35.
ΓΡΑΠΤΗ ΕΡΩΤΗΣΗ E-1882/98

υποβολή: José García-Margallo y Marfil (PPE) προς την Επιτροπή

(16 Ιουνίου 1998)

Θέμα: MME

Η έκθεση της Επιτροπής προς το Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή των Περιφερειών σχετικά με το συντονισμό των δραστηριοτήτων υπέρ των μικρομεσαίων επιχειρήσεων (ΜΜΕ) και της βιοτεχνίας (COM(87)610 τελικό), στη σελίδα 59 αναφέρεται συνοπτικώς στα προγράμματα ανάπτυξης εσωτερικών σχέσεων Europartenariat και Interprise που αποσκοπούν στην τόνωση της διεθνούς συνεργασίας μεταξύ των μικρομεσαίων επιχειρήσεων.

Η πλειονότητα των φορέων των εμπορικών εκθέσεων είναι μικρομεσαίες επιχειρήσεις που απασχολούν λιγότερους από 500 εργαζόμενους, οι οποίες ταυτόχρονα συμβάλλουν στη διαδικασία της διεθνούς εξάπλωσης των δραστηριοτήτων άλλων μικρομεσαίων επιχειρήσεων των αντιστοίχων περιφερειών και διασυνοριακών περιφερειών, καθώς και στην οικονομική πρόοδο και ανάπτυξη του τομέα των υπηρεσιών.

Πως βλέπει η Επιτροπή τη δυνατότητα δημιουργίας ενός ειδικού προγράμματος για την ενθάρρυνση των εμπορικών εκθέσεων ως μέσου προώθησης της οικονομικής ανάπτυξης των περιφερειών που επιδοτούνται από τα Διαρθρωτικά Ταμεία;

Απάντηση της κας Wulf-Mathies εξ ονόματος της Επιτροπής

(17 Σεπτεμβρίου 1998)

Το πρόγραμμα Europartenariat χρηματοδοτείται δυνάμει του άρθρου 10 του κανονισμού του ΕΤΠΕ, καθώς επίσης και δυνάμει του τρίτου πολυετούς προγράμματος των μικρομεσαίων επιχειρήσεων (ΜΜΕ). Αποσκοπεί στην οικονομική ανάπτυξη των περιφερειών οι οποίες είναι επιλέξιμες για τα διαρθρωτικά ταμεία (στόχοι 1,2, 5α και 6) παρακινώντας την διασυνοριακή συνεργασία μεταξύ των ΜΜΕ. Το πρόγραμμα αυτό προσφέρει στις επιχειρήσεις την δυνατότητα να συναντήσουν πιθανούς εταίρους για να συζητήσουν και να διαπραγματευθούν ενδεχόμενες συμφωνίες συνεργασίας. Δύο τέτοιες εκδηλώσεις διοργανώνονται ετησίως.

Εξάλλου, στα προγράμματα τα οποία χρηματοδοτούνται δυνάμει των διαρθρωτικών ταμείων, η συμμετοχή στις εμπορικές εκθέσεις είναι δυνατόν να είναι επιλέξιμη εφόσον πληρούνται ορισμένες ιδιαίτερες προϋποθέσεις. Σύμφωνα με τις προτάσεις της Επιτροπής για την νέα προγραμματική περίοδο 2000-2006(1), αυτό το είδος ενέργειας πρόκειται να εξακολουθήσει να είναι επιλέξιμο στις εν λόγω περιφέρειες. Επιπλέον, αναμένεται ότι θα ενισχυθεί το πρόγραμμα κοινοτικής πρωτοβουλίας Interreg, και ιδίως το σκέλος το οποίο έχει σχέση με τη διασυνοριακή συνεργασία και το οποίο έχει επίσης τη δυνατότητα να υποστηρίζει εμπορικές εκθέσεις.

Επομένως, η Επιτροπή δεν πιστεύει ότι είναι απαραίτητη η προώθηση ενός ειδικού μέσου όπως προτείνει το Αξιότιμο Μέλος του Κοινοβουλίου.

(1) ΕΕ C 176 της 9.6.1998.